Skal der indhentes samtykke, hvis der er tinglyste servitutter?
Ja, hvis den rettighed, der er beskyttet ved servitutten, angår minkvirksomhedens aktiver, som har været anvendt ved egenproduktion af mink, pelseri eller udlejning af stald- og burkapacitet. Det vil i almindelighed kun sjældent forekomme, at servitutter er relevante for minkvirksomheden. Dette kræver en konkret vurdering af, om den enkelte servitut skal opgives eller falder i værdi som følge af, at staten skal kunne erhverve ret til de erstattede aktiver i minkvirksomheden.
Som eksempel på tinglyste servitutter, der som udgangspunkt vil kræve indhentelse af samtykke, kan nævnes brugsret til et aktiv, som anvendes i minkvirksomheden.
Som eksempel på tinglyste servitutter, der som udgangspunkt ikke vil kræve indhentelse af samtykke, kan nævnes servitutter om fælles adgangsvej, aftægtsbolig, begrænsning i byggehøjde, fredning mm.